**Varhaiskasvatuksen asiakasmaksutiedote 22.2.2023**

Varhaiskasvatuksen asiakasmaksulaki muuttuu 1.3.2023 siten, että asiakasmaksuja alennetaan korottamalla maksujen perusteena olevia tulorajoja 33 prosenttia. Maksujen perusteena oleva maksuprosentti säilyy ennallaan 10,7 prosentissa.

**Uudet maksupäätökset**

Uusia maksupäätöksiä varten kaikkien niiden perheiden, joiden tulotiedot on toimitettu ennen 1.8.2022, tulee toimittaa uudet tulotiedot 31.3.2023 mennessä. Tulotietolomake löytyy osoitteesta: [tuloselvitys010120.pdf (uurainen.fi)](https://uurainen.fi/wp-content/uploads/2020/02/tuloselvitys010120.pdf) ja se tulee toimittaa liitteineen joko omaan varhaiskasvatusyksikköön tai varhaiskasvatusjohtajalle. Jos perhe hyväksyy korkeimman maksun, ilmoitus tehdään samalla lomakkeella.

**Asiakasmaksujen määrittely**

Asiakasmaksu määritellään ja peritään sovittujen hoitoaikojen perusteella. Sovittujen tuntien toteutumista tarkastellaan päiväkodissa ja perhepäivähoidossa. Maksutonta esiopetusta on 84 tuntia kuukaudessa. Maksuttoman esiopetuksen lisäksi varhaiskasvatusta tarvitsevan lapsen asiakasmaksu on 55 % tai 65 %.

Perheen koko, tulorajat, maksuprosentit ja vähimmäisbruttotulorajat korkeimmalle maksulle 1.3.2023 alkaen ovat seuraavat:

|  |  |  |  |
| --- | --- | --- | --- |
| **Perheen koko,****henkilöä** | **Tuloraja****€/kuukausi** | **Maksuprosentti** | **Vähimmäisbruttotuloraja****korkeimmalle asiakasmaksulle** |
| 2 | 3 874 €  | 10,7 |  6 627 € |
| 3 | 4 998 €  | 10,7 |  7 751 € |
| 4 | 5 675 €  | 10,7 |  8 428 € |
| 5 | 6 353 €  | 10,7 |  9 106 € |
| 6 | 7 028 €  | 10,7 |  9 781 € |

Jos perheen koko on suurempi kuin 6, korotetaan maksun määräämisen perusteena olevaa tulorajaa 262 eurolla kustakin seuraavasta perheen alaikäisestä lapsesta.

Korkein kokoaikaisesta varhaiskasvatuksesta perittävä maksu on 295 euroa ja sisarusalennukset säilyvät ennallaan. Perheen ensimmäiseksi lapseksi katsotaan lain mukaan aina nuorin varhaiskasvatuspalveluja käyttävä lapsi. Perheen nuorimman lapsen korkein asiakasmaksu on 295 € kuukaudessa. Ikäjärjestyksessä seuraavasta kokoaikaisessa varhaiskasvatuksessa olevasta lapsesta voidaan määrätä maksu, joka on enintään 40 % nuorimman lapsen maksusta. Kustakin seuraavasta lapsesta määrättävä maksu on enintään 20 % nuorimman lapsen maksusta. Määrättäessä perheen muiden kuin nuorimman lapsen maksua, käytetään määräytymisen perustana nuorimman lapsen laskennallista kokoaikaisen varhaiskasvatuksen maksua.

Varhaiskasvatuksen asiakasmaksut määräytyvät 1.3.2023 alkaen tuntivälysten mukaan seuraavasti:

|  |  |  |
| --- | --- | --- |
| **Sovittu tuntivälys/kk**  | **Asiakasmaksu, prosenttia****korkeimmasta maksusta** | **Enintään €/kk** |
| 1 – 84 tuntia  | 55 %  | 162 € |
| 85 – 107 tuntia  | 65 %  | 192 € |
| 108 – 130 tuntia | 80 %  | 236 € |
| 131 – 150 tuntia  | 90 %  | 266 € |
| 151 tuntia tai enemmän  | 100 %  | 295 € |

Tilapäisen hoidon maksu, kerhomaksut ja maksuhyvityskäytännöt säilyvät ennallaan. Tilapäisen hoitopäivän maksu on 19 euroa. Kaksi kertaa viikossa kokoontuvasta lasten kerhosta maksu on 22 euroa kuukaudessa ja kerran viikossa kokoontuvasta 12 euroa kuukaudessa. Kerhomaksuista voi hakea maksuvapautusta tulojen, toimeentulotuen tai harkinnanvaraisuuden perusteella.

**Perheen koko**

Perheen kokona otetaan huomioon yhteistaloudessa avioliitossa tai avoliiton omaisessa olosuhteissa elävät henkilöt sekä heidän kanssaan samassa taloudessa elävät molempien alaikäiset lapset.

**Perheen tulot**

Perheen tuloja ovat varhaiskasvatuspalveluja käyttävän lapsen, hänen vanhempansa tai muun huoltajansa sekä heidän kanssaan yhteistaloudessa avio- tai avoliitossa elävän henkilön tulot. Tuloksi luetaan veronalaiset ansio- ja pääomatulot sekä verosta vapaat tulot. Kuukausituloihin lisätään lomarahan osuus viisi prosenttia, mikäli tositteista ei ilmene koko verovuoden lomaraha. Lasten tuloja voivat olla esim. perhe-eläke, korkotulo, elatusapu tai elatustuki. Tulojen vähennyksenä otetaan huomioon suoritetut elatusavut ko. perheen ulkopuolisille lapsille sekä tosiasiallisista perhesuhteista johtuvat muut vastaavat kustannukset.

Varhaiskasvatuksen asiakasmaksu määrätään toistaiseksi tai määräaikaisesti joko todettavissa olevien tai arvioitujen tulojen perusteella. Mikäli perhe ei ilmoita tulojaan, peritään korkein maksu.

Asiakasmaksu voidaan jättää perimättä tai sitä voidaan alentaa elatusvelvollisuuden, toimeentuloedellytysten tai huollollisten näkökohtien perusteella.

**Peruuttamatta jätetystä varhaiskasvatuksesta perittävä asiakasmaksu**

Jos lapselle haettua ja myönnettyä paikkaa varhaiskasvatuksessa ei peruta ennen hoitosuhteen alkamista, peritään asiakasmaksua puolet kuukausimaksusta.

**Asiakasmaksun periminen poissaolon ajalta**

• Jos lapsi on sairautensa vuoksi poissa varhaiskasvatuksesta kaikki kalenterikuukauden toimintapäivät, maksua ei peritä lainkaan.

• Jos lapsi on sairautensa vuoksi poissa varhaiskasvatuksesta vähintään yksitoista toimintapäivää kalenterikuukaudessa, maksuna peritään puolet kuukausimaksusta.

• Jos lapsi on poissa muusta syystä kuin sairautensa vuoksi kalenterikuukauden kaikkina päivinä, maksuna peritään puolet kuukausimaksusta.

• Lapsen isän ollessa jo varhaiskasvatuksen aloittaneesta lapsesta myönnetyllä isyysrahakaudella, ei maksua peritä lainkaan eikä lapsella ole oikeutta käyttää

varhaiskasvatuspaikkaa kyseisinä päivinä. Isyysrahajaksoista johtuvasta poissaolosta on ilmoitettava varhaiskasvatuspaikkaan viimeistään kaksi viikkoa ennen sen suunniteltua aloittamispäivää.

• Lapsen varhaiskasvatuksen alkaessa tai päättyessä kesken kalenterikuukauden alennetaan kuukausimaksua siten, että se vastaa hoitosuhteen voimassaoloaikaa.

**Maksuhyvitykset esiopetuksen ja/tai koulujen loma-aikoina sivistyslautakunnan päätöksen mukaisesti**

Maksuhyvitystä saa koulujen loma-aikoina ennalta ilmoitetuista kokonaisista poissaolopäivistä seuraavasti:

• Hoidontarve on 108 tuntia tai enemmän: Maksuhyvitys tulee kaikista ennalta ilmoitetuista hyvityspäivistä loman aikana.

• Hoidontarve on 85–107 tuntia: Hyvitettävät ja varattavissa olevat tunnit lasketaan 107 tunnista.

• Hoidontarve 0–84 tuntia: Hyvitettävät ja varattavissa olevat tunnit lasketan 84 tunnista

Mikäli perhe irtisanoo paikan, tulee uutta hoitopaikkaa hakea 4 kk ennen varhaiskasvatuksen tarpeen alkua. Hoitopaikka tulee irtisanoa 1 kk ennen viimeistä hoitopäivää. Mikäli hoitopaikka irtisanotaan hoitosuhteen päätyttyä jälkikäteen, maksu menee irtisanomispäivään asti.

**Varhaiskasvatuksen asiakasmaksun tarkistaminen ja tietojen muutokset**

Varhaiskasvatuksen asiakasmaksu tarkistetaan, mikäli perheen tulot muuttuvat olennaisesti (+/- 10 %), maksu osoittautuu virheelliseksi, perheen koko tai lapsen varhaiskasvatusaika muuttuu tai voimassa olevat säädökset/päätökset muuttuvat. Jos maksun määräämistä koskeva päätös on ilmeisesti perustunut lapsen vanhempien tai muiden huoltajien antamiin virheellisiin tietoihin, maksu voidaan oikaista takautuvasti enintään vuoden ajalta. Perheillä on velvollisuus toimittaa tiedot muuttuneista tuloista välittömästi varhaiskasvatusjohtajalle.

Mikäli tulot muuttuvat kesken kuun, maksu tarkistetaan seuraavan kuukauden alusta alkaen. Tietojenmuutoslomakkeella ilmoitetaan perheen kokoon ja lapsen päivähoidon tarpeeseen liittyvät muutokset sekä työpaikka-, osoite-, puhelin-, sähköposti- ja nimenmuutokset. Jos vanhemmilla on yhteishuoltajuus, maksu määräytyy sen vanhemman mukaan, jonka luona lapsella on väestötietorekisterin mukainen osoite.

**Maksun maksaminen**

Varhaiskasvatuksen asiakasmaksu laskutetaan kerran kuukaudessa. Sovittu palveluntarve laskutetaan jälkikäteen ja lasku erääntyy seuraavan kuukauden viimeinen päivä. Jos maksua ei suoriteta eräpäivään mennessä, lähetetään asiakkaalle maksukehotus. Jos maksua ei suoriteta maksukehotuksen eräpäivään mennessä, siirtyy maksamaton saatava perintätoimistolle. Varhaiskasvatuksen asiakasmaksut ovat suoraan ulosottokelpoisia.

Lisätietoja päiväkodin johtajalta tai varhaiskasvatusjohtajalta